ᱤᱠᱷᱟᱹᱱ ᱱᱚᱶᱟ ᱫᱚ ᱢᱤᱫ ᱟᱹᱰᱤ ᱜᱮ ᱦᱟᱦᱟᱲᱟ ᱡᱤᱱᱤᱥ ᱠᱟᱱᱟ, ᱫᱷᱟᱹᱨᱛᱤ ᱯᱩᱨᱤ ᱨᱮ ᱥᱤᱨᱡᱚᱱ ᱥᱟᱡᱟᱣ ᱥᱚᱵᱷᱟᱭ ᱞᱟᱹᱜᱤᱫ ᱵᱟᱨ ᱢᱟᱹᱱᱢᱤ ᱡᱟᱱᱟᱢᱚᱜ ᱟᱨ ᱩᱱᱠᱤᱱ ᱛᱟᱞᱟᱨᱮ ᱚᱛ ᱥᱮᱨᱢᱟ ᱨᱮᱭᱟᱜ ᱯᱷᱚᱨᱚᱠ ᱾ ᱟᱹᱠᱤᱱ ᱛᱟᱞᱟ ᱱᱩᱱᱟᱹᱝ ᱢᱟᱨᱟᱝ ᱯᱷᱚᱨᱚᱠ ᱥᱤᱢᱟᱹ ᱨᱮᱱᱟᱜ ᱠᱟᱸᱛ ᱪᱮᱫᱟᱜ ᱟᱨ ᱪᱮᱫ ᱠᱷᱟᱹᱛᱤᱨ “ᱚᱠᱟ ᱦᱤᱞᱚᱜ ᱠᱷᱚᱱ ᱟᱨ ᱚᱠᱚᱭ ᱠᱷᱟᱹᱛᱤᱨ” ᱛᱤᱸᱜᱩ ᱟᱠᱟᱱᱟ ! ! !
 ᱛᱚᱵᱮ ᱟᱯᱱᱟᱨᱟᱜ ᱨᱟᱪᱟᱨᱮ ᱡᱚᱵᱽᱨᱟ ᱢᱮᱱᱟᱜ ᱛᱩᱞᱩᱡ ᱦᱚᱲᱟᱜ ᱨᱟᱪᱟ ᱨᱮᱱᱟᱜ ᱡᱚᱵᱽᱨᱟ ᱧᱮᱞ ᱧᱟᱢ ᱠᱟᱛᱮ ᱱᱚᱶᱟ ᱩᱭᱦᱟᱹᱨ ᱫᱚ ᱵᱮᱨᱛᱷᱟ ᱜᱮᱭᱟ ᱡᱮ ᱩᱱᱤᱭᱟᱜ ᱨᱟᱪᱟ ᱨᱮ ᱚᱠᱟ ᱠᱷᱚᱱ ᱟᱨ ᱚᱠᱚᱭ ᱦᱚᱛᱮᱛᱮ, ᱛᱤᱱᱨᱮ ᱟᱨ ᱪᱮᱫᱟᱜ ᱡᱚᱵᱽᱨᱟ ᱫᱚ ! ! !
 ᱢᱟᱹᱱᱢᱤ ᱠᱚᱣᱟᱜ ᱢᱚᱱᱮᱨᱮ ᱱᱚᱶᱟ ᱢᱤᱫᱴᱟᱹᱝ ᱜᱟᱹᱦᱤᱸᱨ ᱯᱟᱹᱛᱭᱟᱹᱣ ᱢᱮᱱᱟᱜᱼᱟ ᱡᱮ, ᱢᱟᱹᱱᱢᱤ ᱡᱚᱢ, ᱢᱟᱹᱱᱢᱤ ᱡᱮᱸᱵᱮᱫ ᱵᱚᱸᱜᱟ/ᱵᱷᱩᱛ ᱦᱚᱸ ᱢᱮᱱᱟᱜ ᱠᱚᱣᱟ ᱾ ᱡᱟᱦᱟᱸᱭ ᱫᱚ ᱥᱩᱢᱩᱝ ᱠᱩᱲᱤ ᱦᱚᱯᱚᱱ ᱴᱷᱮᱱ ᱠᱚ ᱪᱟᱯᱟᱲᱚᱜᱼᱟ ᱾ ᱠᱩᱲᱤ ᱦᱚᱯᱚᱱᱟᱜ ᱦᱚᱲᱢᱚ ᱨᱮ ᱪᱟᱯᱟᱲ ᱠᱟᱛᱮ ᱢᱟᱹᱱᱢᱤ ᱠᱚ ᱡᱚᱢ ᱠᱚᱣᱟ ᱾ ᱱᱚᱶᱟ ᱫᱚ ᱟᱹᱰᱤ ᱦᱚᱲᱟᱜ ᱢᱚᱱᱮ ᱨᱮᱜᱮ ᱜᱟᱹᱦᱤᱸᱨ ᱯᱟᱹᱛᱭᱟᱹᱣ ᱢᱮᱱᱟᱜᱼᱟ ᱾ ᱱᱩᱠᱩ ᱰᱟᱹᱱ ᱵᱚᱸᱜᱟ ᱪᱮᱫᱟᱜ ᱠᱚ ᱱᱚᱝᱠᱟᱱᱟ, ᱫᱷᱟᱹᱨᱛᱤ ᱯᱩᱨᱤ ᱨᱮ ᱵᱟᱨ ᱨᱩᱯ ᱢᱟᱹᱱᱢᱤ ᱠᱩᱲᱤ ᱟᱨ ᱠᱚᱲᱟ ᱛᱟᱞᱟᱨᱮ ᱪᱟᱯᱟᱲᱚᱜ ᱞᱟᱹᱜᱤᱫ ᱵᱟᱪᱷᱟᱣ ᱟᱱᱟ ᱠᱚ ᱥᱩᱢᱩᱝ ᱠᱩᱲᱤ ᱦᱚᱯᱚᱱ ᱜᱮ ᱪᱮᱫᱟᱜ ?  ᱠᱩᱲᱤ ᱦᱚᱯᱚᱱ ᱴᱷᱮᱱ ᱫᱚ ᱚᱱᱠᱟ ᱪᱮᱫ ᱫᱟᱲᱮ ᱥᱮ ᱞᱤᱪᱟᱹᱲ ᱢᱮᱱᱟᱜᱼᱟ, ᱡᱟᱦᱟᱸ ᱠᱷᱟᱹᱛᱤᱨ ᱟᱠᱚ ᱴᱷᱮᱱ ᱜᱮ ᱰᱟᱹᱱ ᱵᱚᱸᱜᱟ ᱫᱚᱠᱚ ᱪᱟᱯᱟᱲᱚᱜᱼᱟ ᱾ ᱪᱮᱫ ᱩᱱᱠᱩ ᱰᱟᱹᱱ ᱵᱚᱸᱜᱟ ᱟᱜ ᱠᱟᱹᱢᱤ ᱫᱚ ᱠᱚᱲᱟ ᱦᱚᱛᱮᱛᱮ ᱫᱚ ᱵᱟᱝ ᱦᱩᱭᱩᱜᱼᱟ ?
 ᱤᱠᱷᱟᱹᱱ ᱡᱟᱦᱟᱸ ᱞᱮᱠᱟ ᱠᱩᱲᱤ ᱦᱚᱯᱚᱱ ᱠᱚ ᱟᱞᱜᱟ ᱛᱮ ᱰᱟᱹᱱ ᱵᱚᱱ ᱪᱷᱟᱹᱴᱭᱟᱹᱨ ᱠᱚᱣᱟ, ᱰᱟᱹᱱ ᱪᱷᱟᱹᱭᱟᱹᱨ ᱠᱟᱛᱮ ᱥᱟᱶᱛᱟ ᱛᱟᱞᱟᱨᱮ ᱢᱟᱹᱱ ᱢᱚᱦᱚᱛ ᱵᱩᱰᱟᱹᱣᱜ ᱨᱮᱭᱟᱜ ᱠᱩᱭᱞᱟᱹ ᱵᱚᱱ ᱞᱟᱥᱨᱟᱣ ᱟᱠᱚ ᱠᱟᱱᱟ, ᱢᱤᱫ ᱫᱤᱱ ᱜᱟᱱ ᱛᱮ ᱠᱷᱚᱸᱫᱽᱨᱚᱸᱫᱽ ᱞᱟᱹᱜᱤᱫ ᱚᱠᱚᱭ ᱮ ᱨᱤᱠᱟᱹᱭ ᱢᱟ ᱰᱟᱹᱱ ᱵᱚᱸᱜᱟ ᱫᱚ ᱪᱤᱞᱤ ᱠᱟᱱᱟ ᱠᱚ, ᱪᱮᱫᱟᱜ ᱟᱨ ᱪᱮᱫ ᱠᱷᱟᱹᱛᱤᱨ ᱠᱩᱲᱤ ᱦᱚᱯᱚᱱ ᱴᱷᱮᱱ ᱜᱮᱠᱚ ᱪᱟᱯᱟᱲᱚᱜ ᱠᱟᱱᱟ ?  ᱪᱮᱫᱟᱜ ᱱᱚᱶᱟ ᱵᱟᱹᱲᱤᱡ ᱫᱟᱲᱮ, ᱵᱟᱹᱲᱤᱡ ᱚᱨᱥᱚᱝ ᱛᱮ ᱠᱩᱲᱤ ᱦᱚᱯᱚᱱ ᱫᱚᱠᱚ ᱜᱟᱥᱮᱨ ᱮᱥᱮᱫ ᱚᱪᱚᱜ ᱠᱟᱱᱟ ᱾ ᱪᱮᱫ ᱠᱟᱱᱟ ᱱᱚᱶᱟ ᱫᱟᱲᱮ, ᱪᱮᱫ ᱞᱮᱠᱟᱨᱮ ᱟᱵᱚ ᱨᱤᱱ ᱟᱭᱳ, ᱢᱤᱥᱨᱟ, ᱮᱨᱟ, ᱦᱚᱯᱚᱱ ᱮᱨᱟ, ᱱᱚᱶᱟ ᱵᱟᱹᱲᱤᱡ ᱫᱟᱲᱮ, ᱵᱟᱹᱲᱤᱡ ᱵᱚᱸᱜᱟ ᱪᱟᱯᱟᱲ ᱚᱨᱥᱚᱝ ᱠᱷᱚᱱ ᱵᱚᱱ ᱫᱩᱜ ᱵᱟᱧᱪᱟᱣ ᱠᱚᱣᱟ ᱾ ᱱᱚᱶᱟ ᱞᱟᱹᱜᱤᱫ ᱛᱮᱫᱚ ᱚᱠᱚᱭ ᱴᱷᱮᱱ ᱦᱚᱸ ᱠᱷᱚᱸᱫᱽᱨᱚᱸᱫᱽ ᱞᱟᱹᱜᱤᱫ ᱫᱟᱲᱮ ᱵᱟᱹᱱᱩᱜ ᱟᱱᱟ, ᱥᱟᱦᱟᱥ ᱵᱟᱹᱱᱩᱜ ᱟᱱᱟ ᱾ ᱠᱷᱟᱹᱞᱤ ᱫᱚᱥ ᱜᱤᱰᱤ ᱠᱟᱭ ᱢᱮ ᱚᱵᱚᱞᱟ ᱠᱩᱲᱤ ᱦᱚᱯᱚᱱ, “ᱟᱢ ᱫᱚ ᱰᱟᱹᱱ ! ! ! ” ᱤᱠᱷᱟᱹᱱ ᱡᱟᱦᱟᱸᱭ ᱫᱚ ᱠᱩᱲᱤ ᱦᱚᱯᱚᱱ ᱚᱵᱚᱞᱟᱭ ᱢᱮᱛᱟ ᱠᱚᱣᱟ, ᱩᱱᱤ ᱫᱚ ᱱᱚᱶᱟ ᱚᱫᱷᱤᱠᱟᱨ ᱚᱠᱚᱭ ᱮ ᱮᱢᱟᱫᱮᱭᱟ ? 